ขันนอตเบิกจ่ายงบมอบ‘ปลอด’ดูแล
กระทุ้งส่วนราชการเร่งรัดเบิกจ่ายงบรายจ่าย โดยเฉพาะเยียวยาฟื้นฟูอุทกภัย ครม.มอบปลอดประสพจัดการ
3 เม.ย. 2555

กระทุ้งส่วนราชการเร่งรัดเบิกจ่ายงบรายจ่าย โดยเฉพาะเยียวยาฟื้นฟูอุทกภัย ครม.มอบปลอดประสพจัดการ
นายวิรุฬ เตชะไพบูลย์ รมช.คลัง เปิดเผยว่า ได้เป็นประธานเปิดโครงการประชุมหัวหน้าส่วนราชการเพื่อชี้แจงมาตรการเร่งรัดการดำเนินงานและการเบิกจ่ายเงินงบประมาณรายจ่ายประจำปีงบประมาณ 2555 และงบเร่งด่วน 1.2 แสนล้านบาท เพื่อให้การใช้จ่ายเงินงบประมาณเป็นไปอย่างมีประสิทธิภาพสอดคล้องกับนโยบายรัฐบาล 
นายกรัฐมนตรีได้ให้ความสำคัญในการติดตามเร่งรัดโครงการภายใต้งบกลางรายการค่าใช้จ่ายในการเยียวยา ฟื้นฟู และป้องกันความเสียหายจากอุทกภัยอย่างบูรณาการ โดยกำหนดเป้าหมายการเบิกจ่ายภาพรวมไม่น้อยกว่า 93% ของวงเงินงบประมาณรายจ่าย รายจ่ายลงทุนไม่น้อยกว่า 72% และให้เร่งก่อหนี้ผูกพันรายจ่ายลงทุน ทั้งในส่วนของโครงการปีเดียว โครงการผูกพันให้แล้วเสร็จภายใน 3 เดือน หลังจากได้รับงบประมาณ
“แต่ละหน่วยงานนำแผนงานนี้ไปประยุกต์ พร้อมทั้งดำเนินงานทั้งการจัดซื้อจัดจ้าง การลงนามในสัญญาให้แล้วเสร็จ และรายงานความคืบหน้าเข้าสู่ระบบตรวจสอบและติดตามการใช้งบประมาณในโครงการต่างๆ ให้คณะรัฐมนตรีรับทราบทุกสัปดาห์ หากไม่สามารถทำตามระยะเวลาที่กำหนด รัฐบาลอาจดึงงบประมาณดังกล่าวกลับมาเพื่อจัดสรรไปให้หน่วยงานที่มีความพร้อมมากกว่า หรือรัฐจะเป็นผู้จัดทำโครงการนั้นเอง” นายวิรุฬ กล่าว
ด้านผลการเบิกจ่ายเงินงบประมาณปี 2555 ตั้งแต่เดือน ต.ค. 2554-23 มี.ค. 2555 เบิกจ่ายงบประมาณภาพรวม 1.114 ล้านล้านบาท หรือ 46.84% เกินกว่าเป้าหมาย 6.44% ส่วนรายจ่ายลงทุนเบิกจ่ายแล้ว 117,986.83 ล้านบาท หรือ 29.05% สูงกว่าเป้าหมาย 7.05% 
“คลังได้ผ่อนคลายเกี่ยวกับวิธีการทางอิเล็กทรอนิกส์ ได้ลดขั้นตอนการดำเนินการ ลดเวลาจาก 85 วัน เหลือ 28 วัน และหากจำเป็นเร่งด่วนก็ให้ใช้วิธีพิเศษได้” นายวิรุฬ กล่าว
นอกจากนี้ ยังดำเนินการตามกระบวนการจัดซื้อจัดจ้างไปก่อน แม้จะยังไม่ได้รับจัดสรรงบประมาณ แต่จะลงนามในสัญญาได้ต่อเมื่อได้รับจัดสรรงบประมาณแล้ว เพื่อให้ความช่วยเหลือผู้ประสบอุทกภัยได้อย่างรวดเร็วทันต่อสถานการณ์
วันเดียวกันที่ประชุมคณะรัฐมนตรี (ครม.) เปิดเผยว่า สำหรับโครงการอุทกภัยเร่งด่วน มอบหมายให้นายปลอดประสพ สุรัสวดี รมว.วิทยาศาสตร์และเทคโนโลยี ในฐานะประธานคณะกรรมการบริหารจัดการน้ำและอุทกภัย (กบอ.) รายงานความคืบหน้าทุกอาทิตย์ ว่าได้มีการเบิกงบประมาณและจัดซื้อจัดจ้างการดำเนินงานไปถึงขั้นใด